Agt dood wat ondergronds vasgekeer was(Foto: SAPD) Die polisie in Limpopo ondersoek ŉ voorval waartydens agt mense dood is nadat hulle ondergronds vasgekeer was naby Burgersfort. Die oorledenes, waarskynlik onwettige mynwerkers, was glo van Vrydag af besig om vir chroom te grawe in Ga-Maroga toe hulle ondergronds vasgekeer is. Volgens brig. Motlafela Mojapelo, polisiewoordvoerder, het swaar reën wat die gebied getref het, glo daartoe gelei dat die grond ineengestort en hul uitgang versper het. Hulle het vermoedelik versmoor. ŉ Nadoodse ondersoek sal egter die presiese oorsaak van hul dood bepaal. Met die polisie se aankoms op die toneel Saterdagaand het gemeenskapslede reeds begin om die liggame te verwyder. Die oorledenes is ŉ Suid-Afrikaner, drie Mosambiekers en vier Zimbabwiërs. Volgens Mojapelo was die buitelanders onwettig in die land. Die polisie het met ŉ geregtelike doodsondersoek begin en ŉ saak van onwettige mynbou word ondersoek. Lt.genl. Thembi Hadebe, provinsiale polisiekommissaris, het gemeenskapslede gewaarsku om nie by onwettige mynbedrywighede betrokke te raak nie aangesien dit onveilig en onwettig is.